สังคมข่าวหุ้น
***นักลงทุนต่างชาติซื้อสุทธิในตลาดหุ้นไทยวันที่ 9 ติดต่อกัน เช่นเดียวกับนักลงทุนสถาบันที่กลับมาซื้อ 2 วันติดต่อกัน ส่วนรายย่อยขายตามระเบียบ แต่ประเด็นที่น่าสนใจคือ ยังไม่มีใครรู้ได้ว่า ต่างชาติจะซื้อไปถึงเมื่อไหร่ เพราะข่าวว่า MSCI จะนำหุ้นจีนเข้าคำนวณมากขึ้น และอาจทำให้ต่างชาติปรับพอร์ตไปลงทุนในตลาดหุ้นจีนเพิ่มขึ้นอีก แต่จะส่งผลต่อหุ้นไทยแค่ไหน ก็ขึ้นอยู่กับปัจจัยบวกในประเทศแข็งแกร่งพอหรือไม่
9 ส.ค. 2561

คาเฟอีน
***นักลงทุนต่างชาติซื้อสุทธิในตลาดหุ้นไทยวันที่ 9 ติดต่อกัน เช่นเดียวกับนักลงทุนสถาบันที่กลับมาซื้อ 2 วันติดต่อกัน ส่วนรายย่อยขายตามระเบียบ แต่ประเด็นที่น่าสนใจคือ ยังไม่มีใครรู้ได้ว่า ต่างชาติจะซื้อไปถึงเมื่อไหร่ เพราะข่าวว่า MSCI จะนำหุ้นจีนเข้าคำนวณมากขึ้น และอาจทำให้ต่างชาติปรับพอร์ตไปลงทุนในตลาดหุ้นจีนเพิ่มขึ้นอีก แต่จะส่งผลต่อหุ้นไทยแค่ไหน ก็ขึ้นอยู่กับปัจจัยบวกในประเทศแข็งแกร่งพอหรือไม่
***ข้อมูล ณ วันพุธที่ผ่านมา บริษัทจดทะเบียน หรือ บจ.รายงานงบฯ แล้วราว 114 บริษัท คิดเป็น 41% ของ Market Cap ทั้งตลาด ทำกำไรสุทธิรวมกันได้ 1.19 แสนล้านบาท เมื่อเปรียบเทียบเฉพาะบริษัทที่ประกาศงบฯ แล้วกับงวดไตรมาส 2/2561 เติบโตราว 13.6% แต่หากเปรียบเทียบกับไตรมาส 1/2561 กำไรลดลงราว 8.5% แต่หุ้นในภาค Real Sector ที่ประกาศงบฯ แล้ว มีกำไรสุทธิรวมกันราว 6.06 หมื่นล้านบาท เพิ่มขึ้น 25.1% จากไตรมาส 2/2560 ถือเป็นสัญญาณที่ดี
***BLA กรุงเทพประกันชีวิต กำไรสุทธิไตรมาส 2 กว่า 1,230 ล้านบาท เพิ่มขึ้นเล็กน้อยจากปีก่อนที่มีกำไร 1,223 ล้านบาท พร้อมกับแจ้งจ่ายเงินปันผลระหว่างกาลทันที 0.32 บาทต่อหุ้น ขึ้นเครื่องหมาย XD วันที่ 24 ส.ค.นี้ ส่วนวันก่อนหน้านี้ เพิ่งแจ้งข่าวได้ซีอีโอคนใหม่ ม.ล.จิรเศรษฐ ศุขสวัสดิ์ และยังรั้งตำแหน่งกรรมการ, กรรมการบริหาร, กรรมการการลงทุน และกรรมการความเสี่ยงของกรุงเทพประกันชีวิต ตั้งแต่วันที่ 6 ส.ค.ที่ผ่านมา พร้อมยกระดับการดำเนินธุรกิจสานต่อแนวคิด “Make a Change เปลี่ยนเพื่อชีวิตที่แตกต่าง” สำหรับ ม.ล.จิรเศรษฐ เคยทำงานกับเอไอเอมาก่อน
***อีกบริษัทที่แจ้งผลประกอบการออกมาในช่วงหัวค่ำวานนี้ คือ บมจ.สหการประมูล หรือ AUCT โชว์กำไร 28.1 ล้านบาท เพิ่มขึ้น 144% ส่วนกำไรครึ่งปีเพิ่มขึ้นจาก 44.5 ล้านบาท มาเป็น 69.6 ล้านบาท พุงกาง พุงปลิ้นกันไป หลังจากตลาดรถยนต์กลับมาฟื้นตัว มีรถเข้ามาให้ประมูลกันมากขึ้น แต่พอย้อนกลับมาดูราคาหุ้น เหมือนยังไม่ตอบรับมากนัก ยังไงรอดูโบรกฯ ที่เขา Cover แล้วดีดลูกคิดกันออกมาว่าราคาเป้าหมายเป็นอย่างไร
***เห็นราคาหุ้น เสริมสร้าง พาวเวอร์ฯ หรือ SSP ร่วงแรงวานนี้ (ปิดตลาด -1.25 บาท มาที่ 7.50 บาท -14.29%) เช็กข้อมูลมาไม่มีอะไรในกอไผ่ นักลงทุนน่าจะตื่นเทขายกันไปเอง ใครแห่หลงตามระวังจะเสียใจ เพราะข่าวว่างบไตรมาส 2 ที่กำลังจะประกาศอาจจะมีเซอร์ไพรส์ ทำสถิติสูงสุดทุกไตรมาส ระวังขายหมูกันนะเออ
***เสี่ย “เนส” บรรณรงค์ พิชญากร แห่ง บล.บัวหลวง ฝากมาชวนเจ้าของกิจการและทายาทธุรกิจอายุ 30-45 ปี สมัครร่วมโครงการ The Stock Master Exclusive ตอน “Money Game…รู้รอบเกมส์การเงิน” หลักสูตรเรียนรู้ด้านการลงทุนแบบเอ็กซ์คลูซีฟที่ครบทั้ง 3 มิติ ทั้งการลงทุนระยะยาว การเทรดระยะสั้นเก็งกำไร และการนำบริษัทเข้าตลาดหลักทรัพย์ฯ (IPO) พิเศษด้วยการดูงานด้านนวัตกรรมสุดล้ำที่เกาหลีใต้ สมัครด่วนก่อนเต็ม!! ที่ www.bualuang.co.th/thestockmaster ถึงวันที่ 30 ส.ค.นี้ สอบถามโทร 02-618-1111
***หุ้น อะมานะฮ์ ลิสซิ่ง AMANAH หลังจากราคาซิ่งมาหลายวัน พอประกาศผลประกอบการออกมา แม้จะพลิกมีกำไรตามนัด แต่ตัวเลขอาจจะต่ำกว่าคาดไปเล็กน้อย ทำให้เกิดการตื่นตกใจ แห่เทขาย และขณะเดียวกัน ก็มีแรงมารับซื้อ ทำให้ราคาหุ้นวิ่งขึ้นลงระหว่างวันวูบวาบน่าดู แต่ผลสุดท้าย ต้านแรงขายไม่ไหว เข้าป้ายจอด -0.31 บาท ปิด 1.95 บาท เปลี่ยนแปลง -13.72% ส่วนแนวโน้มวันนี้มีโอกาสรีบาวด์ทางเทคนิคได้ เพราะพื้นฐานหุ้นจะดีขึ้นต่อเนื่อง และราคาหุ้นมีอัพไซด์อยู่ เช่น บล.จีเอ็มโอฯ ให้ราคา 2.86 บาท
*** สวยแล้วยังใจบุญ “มาดามแป้ง” นวลพรรณ ล่ำซำ บอสใหญ่ บมจ.เมืองไทยประกันภัย มอบความสุขให้ลูกค้ากับคอนเสิร์ต “แทนคำนั้น” วันอาทิตย์ที่ 2 ก.ย.นี้ ณ อิมแพ็ค อารีน่า เมืองทองธานี พบกับศิลปิน อัสนี-วสันต์ โชติกุล โดยร่วมส่งต่อความรู้สึกดี ๆ ด้วยการซื้อบัตรการกุศล ราคาใบละ 1,000.- บาท รายได้ทั้งหมดจากการขายบัตร มอบให้โรงพยาบาลจุฬาลงกรณ์ สภากาชาดไทย โดยไม่หักค่าใช้จ่ายใด ๆ ทั้งสิ้น ผู้สนใจสำรองที่นั่งได้ที่ Call Center.1484 